हम खेल के हर क्षेत्र में पीछे रहे : क्लार्क  
ऑस्ट्रेलिया के कप्तान माइकल क्लार्क का कहना है कि दूसरे एकदिवसीय मैच में दक्षिण अफ्रीका ने उनकी टीम को खेल के हर क्षेत्र में पीछे छोड़ा।
ऑस्ट्रेलिया के एकदिवसीय और टेस्ट टीम के कप्तान माइकल क्लार्क का कहना है कि दूसरे एकदिवसीय मैच में दक्षिण अफ्रीका ने उनकी टीम को खेल के हर क्षेत्र में पीछे छोड़ा।  पोर्ट एलिजाबेथ के सेंट जॉर्ज पार्क में रविवार को खेले गए दूसरे एकदिवसीय अंतरराष्ट्रीय मुकाबले में दक्षिण अफ्रीका ने ऑस्ट्रेलिया को 80 रनों से हरा दिया। इसके साथ ही मेजबान टीम ने तीन मैचों की श्रृंखला में एक-एक की बराबरी कर ली।  एक वेबसाइट ने क्लार्क के हवाले से लिखा है, "हमें इस मैच में खेल के हर क्षेत्र में हराया गया। विपक्षी टीम ने यह दिखाया कि धीमी विकेट पर किस प्रकार से बल्लेबाजी की जाती है। दक्षिण अफ्रीका ने योजनाबद्ध तरीके से गेंदबाजी की। क्षेत्ररक्षण में भी वह हमसे बेहतर रहे।" उल्लेखनीय है कि इस मुकाबले में दक्षिण अफ्रीका ने निर्धारित 50 ओवरों में छह विकेट के नुकसान पर 303 रन बनाए थे। इसके जवाब में आस्ट्रेलियाई टीम 223 रनों पर पवेलियन लौट गई।